PREDKLADACIA SPRÁVA

V uznesení č. 732 z 19. júla 1994 k Návrhu Projektu a Štatútu Agenta pre zastupovanie Slovenskej republiky v konaní pred Európskou komisiou pre ľudské práva a Európskym súdom pre ľudské práva potvrdenom uznesením vlády č. 707/1999 k Správe z kontroly plnenia úloh z uznesení vlády SR, splatných v I. štvrťroku 1999, so zameraním na kontrolu rozpracovania Programového vyhlásenia vlády SR, vláda v časti B, bod 2. písm. ba/ uložila ministrovi spravodlivosti predkladať vláde „správu o každom prípade, v ktorom z rozhodnutia Európskeho súdu pre ľudské práva a Výboru ministrov Rady Európy vznikli záväzky pre Slovenskú republiku spolu s návrhom opatrení do 30 dní od doručenia rozhodnutia“.

Vzhľadom na to, že došlo k nárastu rozsudkov, v ktorých Európsky súd pre ľudské práva zistil porušenie práv sťažovateľa, ako aj na výšku spravodlivého zadosťučinenia, ktoré Súd priznal sťažovateľom, nie je potrebné, aby sa vláda zaoberala jednotlivo so správou o každom takomto rozsudku. Dôvodom návrhu na zrušenie tejto úlohy je najmä to, že agent pre zastupovanie SR pravidelne predkladá prostredníctvom ministra spravodlivosti vláde SR jednu komplexnú výročnú správu o vývoji konaní v sťažnostiach podaných proti SR pred Európskym súdom pre ľudské práva a jednu polročnú správu ministrovi spravodlivosti. Je preto neefektívne, aby sa vláda zaoberala aj jednotlivými rozsudkami. O podrobnostiach jednotlivých vecí je vláda informovaná vo vyššie uvedenej výročnej správe.

Navrhovaná zmena nemá dopad na štátny rozpočet. Zefektívni sa vyplácanie spravodlivého zadosťučinenia a tým splnenie medzinárodných záväzkov Slovenskej republiky vyplývajúcich z rozsudkov Súdu.

Ostatné časti uznesenia č. 732 z 19. júla 1994 zostávajú nezmenené.

Sledovanie výkonu rozsudkov vo Výbore ministrov Rady Európy zostáva naďalej v pôsobnosti Ministerstva zahraničných vecí SR.